Title: กฎกระทรวง ฉบับที่ 7 (พ.ศ. 2534) ออกตามความในพระราชบัญญัติจัดหางานและคุ้มครองคนหางาน พ.ศ. 2528

กฎกระทรวง

กฎกระทรวง
ฉบับที่ ๗ (พ.ศ. ๒๕๓๔)
ออกตามความในพระราชบัญญัติจัดหางานและคุ้มครองคนหางาน
พ.ศ. ๒๕๒๘[๑]

อาศัยอำนาจตามความในมาตรา ๕ มาตรา ๙(๑๑) มาตรา ๑๖ วรรคหนึ่ง
มาตรา ๓๑(๑) และ (๗) และมาตรา ๔๗ แห่งพระราชบัญญัติจัดหางานและคุ้มครองคนหางาน
พ.ศ. ๒๕๒๘รัฐมนตรีว่าการกระทรวงมหาดไทยออกกฎกระทรวงไว้ ดังต่อไปนี้

ข้อ ๑ 
ให้ยกเลิกกฎกระทรวง ฉบับที่ ๓ (พ.ศ. ๒๕๒๙)
ออกตามความในพระราชบัญญัติจัดหางานและคุ้มครองคนหางาน พ.ศ. ๒๕๒๘

ข้อ ๒ 
ในการขอใบอนุญาตจัดหางานให้คนหางานทำงานในประเทศผู้ขออนุญาตต้องมีหลักประกันเป็นเงินสด
พันธบัตรของรัฐบาลไทย หรือสัญญาค้ำประกันของธนาคาร
เป็นจำนวนเงินหนึ่งแสนบาทวางไว้กับนายทะเบียน

ข้อ ๓ 
ในการขอใบอนุญาตจัดหางานให้คนหางานเพื่อไปทำงานในต่างประเทศผู้ขออนุญาตต้องมีทุนจดทะเบียนและชำระแล้วไม่น้อยกว่าหนึ่งล้านบาท
และมีหลักประกันเป็นเงินสด พันธบัตรของรัฐบาลไทยหรือสัญญาค้ำประกันของธนาคาร
เป็นจำนวนเงินหนึ่งล้านบาทวางไว้กับ นายทะเบียนจัดหางานกลาง

ข้อ ๔  ในการขอจดทะเบียนตัวแทนจัดหางาน
ผู้รับอนุญาตต้องวางหลักประกันเป็นเงินสด พันธบัตรของรัฐบาลไทย
หรือสัญญาค้ำประกันของธนาคาร สำหรับตัวแทนจัดหางานแต่ละคนที่ขอจดทะเบียนเป็นจำนวนเงินคนละห้าหมื่นบาทไว้กับนายทะเบียน

ข้อ ๕ 
ในกรณีที่ผู้รับอนุญาตจัดหางานเพื่อไปทำงานในต่างประเทศมีใบอนุญาตอยู่ก่อนวันที่กฎกระทรวงนี้ใช้บังคับ
ให้ผู้รับอนุญาตนั้นนำหลักประกันเป็นเงินสด พันธบัตรของรัฐบาลไทย
หรือสัญญาค้ำประกันของธนาคารมาวางเพิ่มต่อนายทะเบียนให้ครบจำนวนเงินหนึ่งล้านบาทภายในหนึ่งร้อยยี่สิบวันนับแต่วันที่กฎกระทรวงนี้ใช้บังคับ

ให้ไว้ ณ วันที่ ๗ สิงหาคม พ.ศ. ๒๕๓๔
พลเอก อิสระพงศ์ หนุนภักดี
รัฐมนตรีว่าการกระทรวงมหาดไทย

หมายเหตุ :- เหตุผลในการประกาศใช้กฎกระทรวงฉบับนี้ คือ เนื่องจากกฎกระทรวง
ฉบับที่ ๓ (พ.ศ. ๒๕๒๙) ออกตามความในพระราชบัญญัติจัดหางานและคุ้มครองคนหางาน พ.ศ. ๒๕๒๘
กำหนดให้ผู้ขออนุญาตจัดหางานให้คนหางานเพื่อไปทำงานในต่างประเทศวางหลักประกันไว้กับนายทะเบียนจัดหางานกลางเป็นจำนวนเงินเพียงห้าแสนบาทซึ่งในปัจจุบันจำนวนเงินดังกล่าวไม่เพียงพอเฉลี่ยจ่ายให้คนหางานในกรณีที่ผู้รับอนุญาตไม่ปฏิบัติตามกฎหมาย
สมควรเพิ่มจำนวนเงิน หลักประกันเป็นหนึ่งล้านบาท  จึงจำเป็นต้องออกกฎกระทรวงนี้

วิภา/ผู้จัดทำ
๖ กุมภาพันธ์ ๒๕๕๕

[๑] ราชกิจจานุเบกษา
เล่ม ๑๐๘/ตอนที่ ๑๔๓/หน้า ๖๗๓/๑๕ สิงหาคม ๒๕๓๔